หุ้นไทยปิด782.48 จุด สูงสุดรอบ 21 เดือน
หุ้นไทยทำสถิติใหม่ ดัชนีปิดที่ 782.48 จุด เพิ่มขึ้น 10.23 จุด หรือ 1.32%
23 มี.ค. 2553

หุ้นไทยทำสถิติใหม่ ดัชนีปิดที่ 782.48 จุด เพิ่มขึ้น 10.23 จุด หรือ 1.32% 
ทั้งนี้นับเป็นระดับที่สูงที่สุดของวันและเป็นระดับที่สูงที่สุดในรอบ 1 ปี 9 เดือน มูลค่าการซื้อขายหนาแน่น 33,104.95 ล้านบาท
ตลอดวันดัชนีตลาดหุ้นไทยค่อนข้างผันผวน โดยวิ่งขึ้นไปถึง 781.64 จุด หลังจากเปิดตลาดในภาคเช้า จากนั้นปรับตัวลดลงไปแตะที่จุดต่ำสุดของวันที่ 774.75 จุด และปรับเพิ่มขึ้นอีกครั้งก่อนที่จะปิดตลาดในภาคเช้า ซึ่งตลาดในภาคบ่ายมีการเคลื่อนไหวในแบบเดียวกัน จนกระทั่งปิดตลาดที่ระดับสูงที่สุดของวัน นายเทิดศักดิ์ ทวีธีระธรรม ผู้อำนวยการอาวุโส บริษัทหลักทรัพย์ (บล.) เอเซียพลัส กล่าวว่า ตลาดหุ้นไทยจะผันผวนในลักษณะนี้ต่อเนื่องไปอีกสักระยะ เพราะเป็นการต่อสู้กันระหว่างแรงซื้อที่มาจากเงินลงทุนต่างประเทศ และแรงขายทำกำไรระยะสั้นของนักลงทุนในประเทศ หลังจากที่ดัชนีเพิ่มขึ้นมาระดับหนึ่งแล้ว อย่างไรก็ตาม นายเทิดศักดิ์ ยังเชื่อว่า ตลาดหุ้นไทยยังอยู่ในแนวโน้มขาขึ้นต่อเนื่อง